Papersnake/gushiwen huggingface dataset:
癸丑季春上洲颓岸出败冢冢中有砖云元嘉二十
李吕（宋代）

八百年前窆，功曹身姓余。
元嘉两行字，败甓八字书。
富贵念犹在，子孙今已无。
痴人不修省，视此意何如。
沂水道中过教寺
金大舆（明代）

村落藏孤寺，疏松一径幽。
经年无客到，终日有寒流。
青壁衔初照，黄沙拥断丘。
平生江海性，下马一登楼。
喜晴
张嵲（宋代）

一春黄雾暗，今旦天始清。
林姿明积雨，水色澹初晴。
好鸟关关啭，新泉决决鸣。
前山有佳色，聊以驻幽情。
秦楚之际月表
司马迁（两汉）

太史公读秦楚之际，曰：初作难，发于陈涉；虐戾灭秦自项氏；拨乱诛暴，平定海内，卒践帝祚，成于汉家。五年之间，号令三嬗，自生民以来，未始有受命若斯之亟也！

昔虞、夏之兴，积善累功数十年，德洽百姓，摄行政事，考之于天，然后在位。汤、武之王，乃由契、后稷，修仁行义十余世，不期而会孟津八百诸侯，犹以为未可，其后乃放弑。秦起襄公，章于文、缪，献、孝之后，稍以蚕食六国，百有余载，至始皇乃能并冠带之伦。以德若彼，用力如此，盖一统若斯之难也！

秦既称帝，患兵革不休，以有诸侯也，于是无尺土之封，堕坏名城，销锋镝，锄豪杰，维万世之安。然王迹之兴，起于闾巷，合从讨伐，轶于三代。乡秦之禁，适足以资贤者为驱除难耳，故奋发其所为天下雄，安在无土不王？此乃传之所谓大圣乎？岂非天哉？岂非天哉？非大圣孰能当此受命而帝者乎？
【中吕】粉蝶儿_海马闲骑，
孙叔顺（元代）

海马闲骑，则为瘦人参请他医治，背药包的刘寄奴跟随。一脚的陌门东，来到这干阁内，飞帘籁地。能医其乡妇沉疾，因此上，共宾郎结成欢会。
【醉春风】说远志诉莲心，靠肌酥偎玉体，食膏粱五味卧重裀，阳起是你，你。受用他笑吐丁香、软柔钟乳，到有些五灵之气。
【迎仙客】行过芍药圃、菊花篱，沉香亭色情何太急！停立在曲槛边，从容在芳径里。待黄昏不想当归，尚有百部徘徊意。
【红绣鞋】半夏遐蛇床上同睡，芫花边似燕子双飞。则道洞房风月少人知，不想被红娘先蹴破。使君子受凌迟，便有他白头公难救你。
【耍孩儿】木贼般合解到当官跪，刀笔吏焉能放你！便将白纸取招伏，选剥了裩布无衣。荜澄茄拷打得青皮肿，玄胡索拴缚得狗脊低，你便穿山甲应何济？议论得罪名管仲，毕拨得文案无疑。
【三煞】他做官司的剖决明，告私情的能指实，监囚在里人心碎。一个旱莲腮空滴白凡泪，一个漏芦腿难禁苦仗笞。吊疼痛，添憔悴。问甚么干连你父子？可惜教带累他乌梅。
【二煞】意浓甜有苦参，事多凶大戟，今日个身遭缧絏，犹道是心甘遂。清廉家却有这糊突事，时罗姐难为官宜妻。浪荡子合当废，破故纸揩不了腥臭，寒水石洗不尽身肌。
【一煞】向雨余凉夜中，对天南星月底，说合成织女牵牛会。指望常山远水恩情久，不想这剪草除根巾帻低，那一个画不成青黛蛾眉。
【尾】骂你个辱先灵的蒋太医，我看你乍回乡归故里！蔓荆子续断了通奸罪，则被那散杏子的康瘤儿笑杀你！
夙兴待且旦二绝
杨万里（宋代）

觉後难重睡，醉余还独醒。
东窗不肯白，挑尽一灯青。
拟古
沈与求（宋代）

日月双高悬，朝昏自升沉。
有如转辘轳，引絙环相寻。
而我生其间，所阅几古今。
尔来三十年，又作裘氏吟。
眠饭寄编简，此身疑白蟫。
皇皇走四方，谁是真知音。
语欲离舌本，退缩翻如喑。
涉世聊尔耳，依阿亦何心。
托质既已迂，自谓百炼金。
耻作渭水钗，宁为太阿镡。
用舍安所之，齿发忽已侵。
日月不我留，潸然涕盈襟。
出宫人二首
杜牧（唐代）

闲吹玉殿昭华管，醉折梨园缥蒂花。

十年一梦归人世，绛缕犹蒂系臂纱。

平阳拊背穿驰道，铜雀分香下璧门。

几向缀珠深殿里，妒抛羞态卧黄昏。
句
陈襄（宋代）

西风斜日鲈鱼香。
玄墓看梅花
雪山法师（明代）

特访梅花信，漫行春谷中。
路随云共白，村与树俱空。
色浅如萦雾，香寒不递风。
虬枝吾欲折，长揖问山翁。
赐王钦若除太子太保判杭州十韵
宋真宗（宋代）

早自外朝登近侍，克符昌运振嘉名。
一参黄阁推良画，再陟鸿枢显至荣。
该博古今堂献纳，勤劳夙夜每专精。
石渠撰述多文备，日观封崇大礼成。
宰府调元心匪懈，真宫兼职望弥清。
龙楼进秩恩尤异，熊轼为藩任不轻。
二浙奥区期惠化，三吴佳致悦高情。
重重山水舟中见，处处壶浆陌上迎。
既肃迩遐安外域，更分宵旰抚黎氓。
予衷侧席方毗倚，儜有甘棠播颂声。
秋溪独坐
薛能（唐代）

黄叶分飞砧上下，白云零落马东西。

人生万意此端坐，日暮水深流出溪。
乐清轩十律为乡友沙士清 其八
倪岳（明代）

环堵无营寂似禅，百年高兴付新编。谢公可解庞公乐，博望其如鲁望贤。

声色抵须污耳目，功名端合让林泉。君看白首为郎者，犹自殷勤事草玄。
玉山朱文龙有遗经林野二处赵昌甫程德夫皆有诗朱求予同作 林野
陈文蔚（宋代）

有人抱幽真，偏适林野趣。要之等喧寂，乃是安心处。
次黄山中山居韵二首
杨公远（宋代）

结茅林麓久，老大鬓丝多。
浮世几棋局，生涯一钓蓑。
位卑希少室，饮醉达无何。
勘破红尘事，风恬水不波。
芍药花
苏仲（明代）

占断风光不偶然，托根疑是马嵬仙。风流故态难收拾，脂粉冤家未了缘。

艳色乍疑儿女爱，浓香争得士夫怜。昏昏老眼还多病，逢著花开只爱眠。
谢人惠米作
谢枋得（宋代）

玉粒百谷王，有功满人寰。
舂磨作琼屑，飞雷落九关。
翕张化瑶作，弦直又可弯。
汤镬海沸腾，玉龙自相扳。
银涛滚雪浪，出没几洲澴。
有味胜汤饼，饫歌不愁癏。
包裹数十里，莹洁无点班。
兴师远持糒，此物正可颁。
千万一日饱，不费金数锾。
长安权贵人，五鼎靳笑颜。
玉食过九重，恨无土宇版。
岂知有琼糜，天雨到市闤。
愿献空峒帝，马迷龙难攀。
次韵江陵张抚干送行二首
项安世（宋代）

萧萧青草岸，籊籊钓鱼竿。
此地规逃世，傍人误唤官。
夏凉眠麓寺，春晚戏雩坛。
却笑平生谬，崎岖自作难。
句
程师孟（宋代）

七重楼向青霄动。
彭门公庭古桧为风雨所摧
张方平（宋代）

杳杳参天气，亭亭构厦材。千年对霜雪，一夕折风雷。

枕静疏声减，庭宽翠影开。梧桐与杨柳，娇色倚楼台。
句
白居易（唐代）

园林亦要闻闲置。
蒲中杂咏 鹳雀楼
赵鼎（宋代）

目断河梁有许愁，人生离合最悠悠。遥怜别夜登临怨，不减清秋燕子楼。
节物诗
许景衡（宋代）

江水西风急，江天作暝阴。乡山犹在眼，节物莫惊心。

是处皆秋穫，谁家急暮砧。薄游愧妻子，飘荡到而今。
得江西报六言十首 其七
刘克庄（宋代）

典午无蜀可也，孙氏画江守之。轻裘缓带自若，拔刀斫案不疑。
送吴七游蜀
骆宾王（唐代）

日观分齐壤，星桥接蜀门。桃花嘶别路，竹叶泻离樽。

夏老兰犹茂，秋深柳尚繁。雾销山望迥，风高野听喧。

劳歌徒欲奏，赠别竟无言。唯有当秋月，空照野人园。
五杂组 其三
宋褧（元代）

五杂组，袆翟衣。往复还，大明辉。不获己，妻儿饥。
金刚随机无尽颂 其五 能净业障分第十六
释印肃（宋代）

冰泮春池日，野岸花狼藉。伤嗟今古人，几个知恩力。
晚投遇真宫行二十里松柏林下
区大相（明代）

新甫千年柏，西湖九里松。共阴白石路，来接紫霞峰。

风韵笙簧杂，岚光衣袖重。金膏遥可饵，时为制颓容。
野祠
释文珦（宋代）

翁媪已相催，喧喧鼓笛来。荒祠三面水，老树一身苔。

休咎冯巫语，凶丰信珓杯。神前酾酒罢，风散纸钱灰。
壬辰1832春捧檄来澎随同芸皋观察查办抚恤蒙赐书画联扇赋诗申谢 其二
施模（清代）

文章经济达丹墀，鹭岛荆襄见措施。
政为救荒筹积贮，心存爱物起疮痍。
法书唐代双钩帖，佳话东山一曲棋。
感谢春晖垂普照，向荣小草许呈诗。
襄城即事（一作江楼有怀）
崔湜（唐代）

子牟怀魏阙，元凯滞襄城。冠盖仍为里，沙台尚识名。

山光晴后绿，江色晚来清。为问东流水，何时到玉京。
归里后亲朋枉过有作 其二
钱之青（清代）

斗酒不复却，丈人前致辞。消长各有数，聚散亦有时。

陈迹已往矣，良会喜在兹。尔我不相见，谁为把酒卮？

况今逢令节，日永熏风吹。丹华耀榴火，圆叶滋荷池。

子其爱景光，烂醉毋推辞。闻言散幽怀，醉乡同赴之。

去年当此日，触热方驱驰。
李与贤来访，自言所居幽胜，甚似剡溪。因以
杨万里（宋代）

溪上新桥是凤林，残风剩雨做秋阴。
先生小试南风手，写得一川山水音。
次韵龙仁夫种菊二首 其二
俞德邻（宋代）

种菊东篱下，菊密荒疏篱。掇英浥坠露，想像渊明诗。

猗嗟子龙子，磊落山林姿。钦翘二三客，异郡同襟期。

而我何为者，俛首供丁推。宁复饮我酒，欢饫均嬿私。

乃知意气合，岂计新相知。蹇予久衰曳，素发飒已垂。

何能借九翮，一朝奋天池。但当对菊饮，与君赓醉时。
兰
李峤（唐代）

虚室重招寻，忘言契断金。英浮汉家酒，雪俪楚王琴。

广殿轻香发，高台远吹吟。河汾应擢秀，谁肯访山阴。
淮阴晚望
张耒（宋代）

萧萧衰柳来时路，袅袅危樯西去船。
白鸟归飞夕阳尽，断霞风约过平川。
虞美人·赋虞美人草
辛弃疾（宋代）

当年得意如芳草。日日春风好。拔山力尽忽悲歌。饮罢虞兮从此、奈君何。
人间不识精诚苦。贪看青青舞。蓦然敛袂却亭亭。怕是曲中犹带、楚歌声。
东篱
陆游（宋代）

东偏隙地作疏篱，遇兴无非一笑时。
陪客投壼新罚酒，与儿门笑又输诗。
山桃溪杏栽俱活，药鑱渔竿动自随。
家事犹令罢关白，固应黜陟不曾知。
游呪土寺西台
蒲瀛（宋代）

偶到城西寺，人言呪土坟。
夕阳台半山，秋草径才分。
地下无红粉，天边有碧云。
徘徊追往事，风急叶纷纷。
寿少泉从兄七十 其一
张浚佳（清代）

一曲新歌记事详，归来沧海布帆张。兰成正感梨桃熟，陶令翻缘松菊忙。

防俗客来迂竹径，仿随园意筑山房。季鹰风味莼鲈好，淞水优游岁月长。
冬夜读书忽闻鸡唱
陆游（宋代）

龌龊常谈笑老生，丈夫失意合躬耕。
天涯怀友月千里，灯下读书鸡一鸣。
事去大床空独卧，时来竖子或成名。
春芜何限英雄骨，白发萧萧未用惊。
梅
徐玑（宋代）

是谁曾种白玻璃，京绝寒流一点奇。
不压垅头千百树，最怜窗下两三枝。
幽深真似离骚句，枯健独如卖岛诗。
吟到月斜浑未色，萧萧鬓影有风吹。
独过和津阁二首
赵蕃（宋代）

忆昔正月五，渊明游斜川。
我亦屏百事，来兹并栏干。
虽无与俱人，鸥鹭翻以翩。
吾生后渊明，此心两悠然。
无锡望惠山
史夔（清代）

九峰天半落，一棹夕阳过。客为游山盛，船因载水多。

溪边高士宅，月下榜人歌。好趁樵风便，轻船采芰荷。
浣溪沙·修到南屏数晚钟
陈曾寿（清代）

修到南屏数晚钟，目成朝暮一雷峰。纁黄深浅画难工。
千古苍凉天水碧，一生缱绻夕阳红。为谁粉碎到虚空。
赠黄君
王质（宋代）

君见雪山谭晦庵，晦庵南北隔山川。有命归来如二老，不然隐去自三贤。

晦庵今年登五十，鬓华未改目光力。徘徊吴楚已多年，晦庵不急苍生急。

君行车马衣冠衢，亦有晦庵相似无。君臣庆会第一格，晦庵何日何时须。

横渠虽没尚可作，平生此事喜商略。君当长跪问横渠，子细平章句教错。

大江朔风多涌波，上江下江且婆娑。古时贤士一时有，奈此庚辛甲乙何。
次李监见寄韵二首 其一
周密（宋代）

一曲长谣酒一樽，平生幽事在田园。孤云野鹤闲情远，流水青山古意存。

爱竹每思眠白屋，种瓜已分老青门。短衣掩骭长竿钓，最忆南溪与北村。
大行皇帝挽词五首
许月卿（宋代）

此日营陵处，当年毓圣乡。
幅员哀踽踽，羽卫道煌煌。
有彗忧天坠，重轮丽日光，
讴歌吾君子，千载圣情伤。
次韵诚斋寒食日雨中游上天竺 其十三
许及之（宋代）

不枉皇都九十春，春春行乐有谁贫。休论旧雨兼新雨，何限今人念昔人。
贺人双生
王大烈（宋代）

白石山川贵可知，公侯衮衮应斯时。
蓝田美玉双呈瑞，沧海明珠两朵奇。
从此一门成薛凤，如今三子胜徐麟。
东君更有灵椿寿，看取他年折桂枝。
暮春次程乡大觉寺之白云亭
林廷模（明代）

半榻云林冒雨移，小亭幽静病夫宜。韶光倏尔随驹隙，民瘼从夫畏茧丝。

尘事不关输老衲，公家未了笑痴儿。旧游回首乡山远，空负梅房在翠微。
登东冈舒啸亭复之厚本庵
邵宝（明代）

舒啸东皋上，翛然见麦秋。短篱花气煖，深树鸟声幽。

家报源源至，宾斋信信留。多情还吊古，斜日到林邱。
书四望亭
王珪（宋代）

轩然独到碧峰头，万里青霄入寸眸。
日夜松声如雨急，古今山色与云浮。
废朝风物依依在，客路江波滚滚流。
汉辇已沈江树老，天涯寂寞下归舟。
浣沙溪（南郑席上）
陆游（宋代）

浴罢华清第二汤。红棉扑粉玉肌凉。娉婷初试藕丝裳。

凤尺裁肌猩血色，螭奁熏透麝脐香。水亭幽处捧霞觞。
题王忠文公新祠
陈宓（宋代）

仰瞻新像凛清秋，犹带当时体国忧。
听断直教心悦服，抚縻端自意诚求。
遂令百世思嚬笑，不但三年绝叹愁。
甲子一周遗爱在，后来多少踵前修。
婆罗门引 保德西楼作
李晏（金朝）

汗融畏日，岂知高处有风清。倚阑襟袖凉生。坐看崩云脱壤，不碍乱峰青。待目穷千里，却怕伤情。河分古城。听裂岸、怒涛惊。好是烽沈幽障，鼓卧边亭。西楼老子，更无用，胸中十万兵。酒到处、莫放杯停。
梅花二十首 其十五
张道洽（宋代）

才有梅花便不村，其人如玉立黄昏。些些蕊里藏风韵，个个枝黄带月魂。

常挹清香来燕坐，可教落片点空樽。到腰深雪庭前白，心事寒松拟共论。
和陶渊明饮酒二十首 其十八
方回（元代）

三戒二已亡，所戒惟在得。大道辟我前，幸无两岐惑。

谁歌返招隐，口待秽袜塞。身为葛天民，宅在建德国。

努力筑糟丘，万感付一默。
肃简鲁公挽词四首
宋祁（宋代）

忧国神无爱，呼医体浸臞。
人忧一台坼，帝遗两驺扶。
临视回襄御，遗言入舜谟。
七兵荣赠册，沉礎贲龟趺。
杂兴十首 其二
程俱（宋代）

误点成駮牛，妙技有馀赏。作意画蛇足，至今犹抚掌。

君看人间事，类此或往往。浩叹可奈何，悠然起遐想。
赠圭公杲公四首 其二
吕本中（宋代）

杲公玉壶冰，所至自清净。圭公出林鹤，肯与鸡骛竞。

吾穷得两公，颇觉意气盛。未能出艰危，犹足起衰病。
游九顶清音亭次宇文子重韵
员兴宗（宋代）

君不见昔贤声名渺云边，追慕茫茫千百载。
东山遗墨不尘埃，南海碑辞尚光彩。
是公胸怀冰镜清，当时玉署厌残更。
惟馀清梦到古寺，因为亭宇加修名。
亭边古洞可治易，何必竹溪师六逸。
清音不断山不磨，人间衮衮成今昔。
徃日中都朋党兴，贤者皆思御李膺。
元祐谏纸今最重，此亭返不蒙知音。
我闻胶西黄楼宾主列，赋就价喧君弟辙。
彼楼虽已陷幽都，名号犹为人记别。
游金陵雨花台
贺铸（宋代）

迢迢朱雀航，飞盖共淩越。
东风石子冈，芳草微径绝。
生公法堂在，清夜贮明月。
回认城郭游，春华烂晴雪。
长烟动江隩，微云泊山胁。
连樯去迟回，白鸟屡明灭。
江山信清丽，人物久销歇。
戍堡定荒凉，投身计何拙。
尘衫与汗马，端为老生设。
李侯朱门俊，许与尽时哲。
俛首就微班，刚肠颇摧折。
人生特眠饭，似是此身切。
岁晚赋归田，非君复谁结。
即日
杨亿（宋代）

急雨度前轩，池荷相对翻。
峰奇云待族，蹊闇李无言。
掩鼻生愁咏，披襟爽醉魂。
一廛今已废，犹恋汉庭恩。
挽东平张彦明
陆文圭（元代）

梦觉黄粱仅一炊，人生适意不多时。杜陵老病亲桃竹，白傅清閒忆柳枝。

有意出山寻树槚，伤心归榇赖门楣。秋风泪滴长江水，遥寄东原薤露诗。
和君贶暮秋四日登石家寺阁晓泛洛舟 登阁
司马光（宋代）

嬉游乘晓霁，登览犯秋寒。不出埃尘外，安知在壤宽。

宫前断山碧，林表落霞丹。欲下惜佳趣，相留更倚栏。
和聂之美鸡泽官舍诗七首·柳
司马光（宋代）

驿道苦车马，田庐悲斧斤。
谁栽官舍前，老朽完天夫。
所愿明府心，庇村如庇人。
草玄精舍次罗邑侯韵
苏方晋（明代）

结构云霞笑自如，林间散发夕阳初。萧疏翠竹王猷宅，冶艳黄花靖节居。

东郭短筇酣醉后，北山高枕梦魂馀。问奇间有人相识，静锁蓬窗解著书。
饮梅花下赠客
朱松（宋代）

忆挽梅花与君别，终年梦挂南台月。天涯溪上一尊酒，依旧风卮舞香雪。

高情绝艳两无言，玉笛冰滩自幽咽。却怜造物太多事，更要和鼎调人舌。

浮生踪迹风花里，鼠壤珠宫孰优劣。且当醉倒此花前，犹胜相思寄愁绝。
新繁县东湖瑞莲歌
王益（宋代）

火云烁尽天幕腥，水光弄碧凉无声。
荷华千柄拂烟际，杰然秀无骈双英。
天敕少昊偏滋荣，宵零仙露饶金茎。
袅袅飘风起天末，绿华珰来琤琤。
觥觞式宴资击赏，何人掞藻飞笔精。
越国亭亭八百里，木兰泛咏称明媚。
争如锦水派繁江，孤根擢翠葩分腻。
紫清合曜流霞晖，楚台无梦朝云飞。
韩虢佳人新侍宠，温泉宫里赐霞衣。
赫赫曦阳在东井，珍房萃作皇家庆。
流火初晨复毓灵，连璧更疑唐杰盛。
眇观熙政接元和，嘉穀重荣田野歌。
高宗昔庆刘仁表，五色卿云世甚少。
我今取喻进德流，优哉祥莲出池沼。
草莱泥滓俱弃捐，致君事业殊商皓。
归作臯夔稷卨臣，同心一德翊华动。
题僧院
灵一（唐代）

虎溪闲月引相过，带雪松枝挂薜萝。

无限青山行欲尽，白云深处老僧多。
桃叶歌三首 其二
王献之（魏晋）

桃叶复桃叶，桃叶连桃根。相怜两乐事，独使我殷勤。
胜业寺
折彦质（宋代）

故宫馀禹迹，胜地属僧家。古庙松阴合，幽亭竹影斜。

岭云吟外澹，山鸟定中哗。谴逐成轻别，空怀客路赊。
咏世
邵雍（宋代）

福艺俱全不可逃，无能无福谩徒劳。
福微艺广终须贵，靠福无能久不高。
鸡洲阻雨同卢一清韩孟郁赋
李云龙（明代）

凉风动天末，水树共飕飕。海气蒸云起，潮声带雨流。

雁行低远浦，渔火暗芳洲。相对空江晚，孤篷飒似秋。
永遇乐（夏至）
史浩（宋代）

日永绣工，减却一线，节临短至。幸有杯盘，随分快乐，□得醺醺幸。寻思尘世，寒来暑往，冻极又还热炽。恰如个、脾家疟疾，比著略长些子。

人生百岁，一年一发，且是不通医治。两鬓青丝，皆伊染就，今已星星地。除非炉内，龙盘虎绕，养得大丹神水。却从他、阴阳自变，卦分泰否。
寄沈二山人
吴惟信（宋代）

休说边埃扫不清，如君出处极分明。西湖旧有骚人分，南岳新添散吏名。

吟苦只因听雨久，心闲直待买山成。堂堂京国谁知己，百尺楼空一剑横。
闻蛩二首
张耒（宋代）

晚风庭竹已秋声，初听空阶蛩夜鸣。
流落天涯聊自得，今宵为尔感平生。
竹里亭
刘跂（宋代）

虽无白家池，竹是九之一。新萌如许长，来岁障夏日。
同沈守劝农十首
陈造（宋代）

病来止酒似渊明，潘岳归田赋已成。
布谷催耕如见谂，提壶劝醉更多情。
王营早发
张心渊（清代）

才上公车对早晖，淡晴天气晓光微。客中愁思真如病，梦里乡关不当归。

络绎轮蹄蹂岸雪，飘零星月掩林霏。山程水驿终朝历，望望村庄叩板扉。
无题
郑刚中（宋代）

柳色几番随雨暗，蕉心闲处向人开。
个别岂得无诗句，滞思如胶索不来。
念奴娇 题秦梅生参军青溪看花图
张景祁（清代）

一篷烟翠，记春江载酒，镜奁平贴。锦汎鱼油波力软，红艳霏微如雪。

白石祠边，泰娘桥畔，箫管迎桃叶。家乡淮海，野游堪老秦七。

争柰听鼓应官，六朝歌舞，空对南鸿说。忽地沧桑尘劫换，无限琼枝销歇。

客泪青衫，繁华黄土，梦泣寒塘月。花开花落，暗潮犹为呜咽。
和林金石诗 其二
李文田（清代）

安史邪氛鼎未移，晚唐回鹘费操持。嗢昆河外真珠水，此语还应醉隐知。
崇庆牧常公殉节诗
张维祺（清代）

炮火烽烟夜照关，横戈已誓不生还。寇狂岂虑迟天讨，臣死何知重泰山。

昔岭秋霜埋血碧，浣花春露积苔斑。于今绝塞归皇域，马上忠魂破笑颜。
渔家傲（彭门道中早起）
程垓（宋代）

野店无人霜似水。清灯照影寒侵被。门外行人催客起。因个事。老来方有思家泪。

寄问梅花开也未。爱花只有归来是。想见小乔歌舞地。浑含喜。天涯不念人憔悴。
十峰约陪喻府君夜坐明日有诗次韵
顾清（明代）

落叶风轩暮已扃，偶从华简挹兰馨。情深旧雨连今雨，兴洽花兰乱酒兰。

化俗无心鱼在水，翀霄有待鹤梳翎。醉来更觉盘菹美，欲向齐奴问韭萍。
女冠子·电旗飞舞
蒋捷（宋代）

电旗飞舞。双双还又争渡。湘漓云外，独醒何在，翠药红蘅，芳菲云故。深衷全未语。不似素车白马，卷潮起怒。但悄然、千载旧迹，时有闲人吊古。生平惯受椒兰苦。甚魄沈寒浪，更被馋蛟妒。结琼纫璐。料贝阙隐隐，骑鲸烟雾。楚妃花倚暮。□□琼箫吹了，溯波同步。待月明洲渚，小留旌节，朗吟骚赋。
寓兴
陆游（宋代）

穷巷无来客，秋风独浩歌。
壮年闲处老，佳日病中过。
其欲携长鑱，仍思拥短蓑。
逢山皆可隐，不必上三峨。
戏作花卿歌
杜甫（唐代）

成都猛将有花卿，学语小儿知姓名。用如快鹘风火生，

见贼唯多身始轻。绵州副使著柘黄，我卿扫除即日平。

子章髑髅血模糊，手提掷还崔大夫。李侯重有此节度，

人道我卿绝世无。既称绝世无，天子何不唤取守京都。
东湖四咏
陈宓（宋代）

我作城东湖，筑堤百馀丈。
水深才四尺，岸曲八回往。
中号小沧洲，拏舟轻莲荡。
回还即数里，渌作三江涨。
集鹭绝惊猜，跳鱼时跌宕。
栏外一峰奇，意重友人饷。
月夕命客游，不更蓬莱访。
秋凉但曝书，未许歌吹上。
忆馨鸿二孙
王庭圭（宋代）

忆汝何时见，愁眉此日舒。别来三换岁，诵得几多书。

字稍堪拈出，翁今喜有馀。阿鸿才弄笔，相对想轩渠。
题梵天寺泉
房芝兰（宋代）

云根流出泻寒声，冷沁禅关竹树清。
气泄化胎飞宝锡，岩开冰谷愧尘缨。
鹤林月浪秋常浸，龙海波涛夜忽惊。
分我一瓢甦旱岁，化为霖雨泽苍生。
送高邑佐伴贡入京用来韵十首
成鹫（清代）

雕题黑齿共朝天，浊水污泥种白莲。擎出一枝承雨露，东林须记再来缘。
上张仆射书
韩愈（唐代）

九月一日，愈再拜：受牒之明日，在使院中，有小吏持院中故事节目十馀事来示愈。其中不可者，有自九月至明年二月之终，皆晨入夜归，非有疾病事故，辄不许出。当时以初受命，不敢言，古人有言曰：人各有能有不能。若此者，非愈之所能也。抑而行之，必发狂疾，上无以承事于公，忘其将所以报德者；下无以自立，丧失其所以为心。夫如是，则安得而不言？

凡执事之择于愈者，非为其能晨入夜归也，必将有以取之。苟有以取之，虽不晨入而夜归，其所取者犹在也。下之事上，不一其事；上之使下，不一其事。量力而仕之，度才而处之，其所不能，不强使为，是故为下者不获罪于上，为上者不得怨于下矣。孟子有云：今之诸侯无大相过者，以其皆“好臣其所教，而不好臣其所受教”，今之时，与孟子之时又加远矣，皆好其闻命而奔走者，不好其直己而行道者。闻命而奔走者，好利者也；直己而行道者，好义者也。未有好利而爱其君者，未有好义而忘其君者。今之王公大人，惟执事可以闻此言，惟愈于执事也可以此言进。愈蒙幸于执事，其所从旧矣。若宽假之，使不失其性，加待之，使足以为名，寅而入，尽辰而退；申而入，终酉而退，率以为常，亦不废事。天下之人闻执事之于愈如是也，必皆曰：执事之好士也如此，执事之待士以礼如此，执事之使人不枉其性而能有容如此，执事之欲成人之名如此，执事之厚于故旧如此。又将曰：韩愈之识其所依归也如此，韩愈之不谄屈于富贵之人如此，韩愈之贤能使其主待之以礼如此，则死于执事之门无悔也。若使随行而入，逐队而趋，言不敢尽其诚，道有所屈于己；天下之人闻执事之于愈如此，皆曰：执事之用韩愈，哀其穷，收之而已耳；韩愈之事执事，不以道，利之而已耳。苟如是，虽日受千金之赐，一歳九迁其官，感恩则有之矣，将以称于天下曰知己知己则未也。

伏惟哀其所不足，矜其愚，不录其罪，察其辞而垂仁采纳焉。愈恐惧再拜。
蓬栖
郭之奇（明代）

人亦有言，心远地偏。时心既缺，道心乃全。损之又损，玄之又玄。

门于众妙，宅此深坚。辞喧入静，羃翠开烟。取予情性，作尔林泉。

白云芳草，相视曰然。我知二物，亦可千年。
净远亭午望二首
杨万里（宋代）

城外春光染远山，池中嫩水涨微澜。
回身小却深檐里，野鸭双浮欲近栏。
贺郭落成新宅
张明中（宋代）

人言创业世所难，我谓守成宁易得。
守成创业并二难，况以守成而建长。
翼翼翚飞奂且轮，均输殚巧断云斤。
晴岚野翠十分好，水镜山鬟四序新。
子仪甲第在何许，匆此巍峨基千古。
诸郎他日到凤池，便是潭潭公相府。
嘉宾满座酒盈樽，常棣怡怡堂上春。
书生无物表贺成，袖有新诗聊当野人芹。
预作消寒九集次艾臣吏部韵四首 其一
曹家达（清代）

牢落竟无与，频年类海多。春香苏冻草，花气醉维摩。

变起江河倒，狂来风雨呵。劫灰看不得，新岁霎经过。
至息烽喜得大雨
郑珍（清代）

湿云掩过龙场城，日脚照见雨似绳。山腰妇女荷锄下，归牛返豕纷纵横。

我行亦觉两胫速，打笠已听千杖铿。街中大小齐拍手，雨喧人赞同訇訇。

向来定广二州米，仰食北至乌江亭。去年无禾亦无麦，转贩远取遵义粳。

山农力苦待秋实，望望禾黍就槁茎。百钱不买一升米，路夺市攘成乱萌。

近闻守土力和粜，义仓舂尽开常平。古来和暂不和久，贵粟原自非民情。

官藏未敌民万一，官竭可禁民踊腾。十日不雨即不济，至患岂独愁书生。

皇天一泽甚容易，比户胜贻金满籯。已见瓜蔬长邻圃，可卜良苗秋压塍。

前涂田水定溢路，决决市渠中夜鸣。月凉蚊静足甘寝，旅宿不寐看残灯。
阻风洞庭登君山纪事感怀得三十八韵并寄都门诸友
杨彝珍（清代）

狐兔纵横里，龙蛇战斗中。勋名诸将显，事业腐儒空。

横草功难就，穿杨技未工。无能夸汗马，只解悟雕虫。

不免文惊众，难辞谤集躬。高冠峨自异，奇服指从同。

甘作支离叟，凭嘲潦倒翁。茫茫存老眼，郁郁抱微衷。

戌卷归旗白，林销夕燧红。芳情驰泽国，茧足倦烟丛。

欲向水云老，将随渔钓终。生涯凭舴艋，锋镝避艨艟。

浩荡如浮梗，飘飖若断蓬。矶方迎白马，浦早过青枫。

舟滞君山雨，帆禁石女风。杖藜寻古寺，导径得奚童。

匝树惊禽噪，蹲岩异兽雄。书疑藏委宛，仙拟遇崆峒。

为采斑斓竹，欲縆摧折桐。余凄含帝子，轶事说龙公。

苔藓侵残座，鼪鼯窜旧宫。遗珠抛的砾，怪石拾玲珑。

乌影千群集，鸥波四面通。微飔生拂持，落景惜匆匆。

忆昨黄巾乱，沿湖赤羽充。岸排旌旆直，渚爇菼葭丰。

指授文儒略，飞腾上将功。军声摧箨陨，士气饮醪融。

伟伐中兴烈，殊庸常武隆。拟投湘浦甲，欲挂楚人弓。

忽渍沾巾泪，徒传刺臂忠。将星宵顿陨，蚩雾书犹蒙。

笳鼓喧江介，戈鋋接海东。守关无虎豹，捕虏少罴熊。

未见清和理，惟虞反侧讧。且忧螟害稚，兼虑莽兴戎。

台阁多鹓鹭，郊原尽雁鸿。能令有环堵，不惜杜陵穷。
别吴漕翼道
郭祥正（宋代）

岁晚分符出瘴烟，樗材无用只公怜。此身乞得生前去，却向江南云水边。
喜迁莺·南枝向暖
佚名（宋代）

南枝向暖。乍秀出庾岭，梅英初吐。玉颊轻匀，琼腮微抹，姑射冰容相许。几回立马凝伫，影映寒光霜妒。□尽占，在百花头上，严冬独步。芳华春意早，昨夜一番，雪里开无数。万蕊千梢，铅堆粉污，总是化工偏赋。月明暗香浮动，休使龙吟声苦。且留取。待时时，频倚阑干重顾。
上元
田太靖（宋代）

元宵灯火照楼台，车马骈骈去又来。
田郎试向楼上望，灯前好个阿孩孩。
次宣州太守韵
林宗放（宋代）

双旌迎晓指林庐，五马逢辰政得舆。
西掖旧裁天子诏，名山今睹帝王书。
胸中霁朋何明甚，笔底清风更穆如。
衮职还须补天手，徵黄那复更踌躇。
舒州清明二首 其一
虞俦（宋代）

架竹编茅数百家，柴门随分映桃花。春风不办舒州杓，习惯淮乡木杵茶。
杨元素题蒙泉诗云源有雌雄分碧白注谓南泉色白为雌因为之解嘲二绝句 其二
洪适（宋代）

雄风波不动，雌霓影空垂。欲洗蒙泉谤，须删蜀客诗。
崇寿印师以诗见惠次韵答之
王洋（宋代）

客问王居士，如何是半僧。
祛缘都未尽，学道又无能。
身世随忙业，妻儿饱岁登。
时逢方外士，陪奉说心灯。
丹景山至德寺
徐氏（宋代）

周回云水游丹景，因与真妃眺上方。晴日晓升金晃曜，

寒泉夜落玉丁当。松梢月转琴栖影，柏径风牵麝食香。

虔煠六铢宜铸祝，惟祈圣祉保遐昌。
题帷幄元勋册八首 其四
胡应麟（明代）

清秋辽左阵云寒，伐鼓吹笳上将坛。乍见嫖姚屯细柳，俄传都将夺皋兰。

千樯触浪长鲸碎，万弩乘潮巨鳄残。一望越裳天似洗，大标铜柱报金銮。
岣嵝山居二首 其二
张元凯（明代）

窈窕桃源路，渔樵只浪猜。巢居同幻住，峰影逼飞来。

乌几云流湿，黄庭风展开。彼将身隐矣，吾岂避秦哉。
晚霁
陆游（宋代）

涨水返旧壑，浮云归故山。
园丁艺蔬去，邻妇赁舂还。
乔木苍烟外，孤村落照间。
莫嫌樽酒薄，且用破愁颜。
礼大梅塔
释绍昙（宋代）

即心即佛已随邪，况与庞翁乱撒沙。
茅舍从兹混尘迹，老梅羞放雪中花。
送吴驾部
司马光（宋代）

向托屏星驾，同随丞相车。终朝容懒拙，经岁庇迂疏。

共此趋云阙，旋闻建隼旟。江淮一都会，游刃必多馀。
游麻姑山二首 其二
李纲（宋代）

宝髻云鬟衣彩霞，飙轮曾过蔡君家。河滨织女不停织，海上花姑长似花。

几见桑田变沧海，犹将菽粟化丹砂。此身漂泊干戈际，妙指烦于痒处爬。
自桃川至辰州绝句四十有二
赵蕃（宋代）

性有耽山且画看，阴晴朝暮若能殚。
天公似病诗才窄，乞与西来眼界宽。
满江红（京递至，亲旧皆无书，再用韵简云岩、朔斋）
李曾伯（宋代）

听彻惊乌，起览镜、顿添头白。曾不见、江南人寄，一枝春色。风卷龙鳞残甲下，山无虎迹新蹄入。罄冰天、桂海使同风，修文德。

三十载，江湖客。千万里，关山役。且付之杯酒，何愁西出。天女花边浑似剪，志公杖上平如尺。把富贫、都作一般看，何什伯。
同董彦光陈妙音游安乐寺分韵 其一
谢薖（宋代）

着鞭苍崖阴，下马古寺门。老僧乞食去，独瞻无上尊。

相将二玉人，盘礴共一樽。境静悟尘垢，林香识兰孙。

何年钵罗老，同访花柳村。
送范端仲推官
郭祥正（宋代）

范君建阳客，读书过万卷。下笔又神速，数预贤能荐。

省闼复擅又，声名动海县。一投红莲幕，阻上金銮殿。

志气老不衰，苦柏冒霜霰。当涂少知已，薄禄势所恋。

君子困下僚，佞士即华选。顾我驽散才，摄守颇优便。

公庭可罗雀，云山复对面。坐卧临清风，吟哦挥羽扇。

相逢始相乐，瞥去若惊电。君行我幽独，送君聊自谚。
猿峤
傅翼（宋代）

参差茅屋带村烟，驿路崎岖石岸边。风物尽成三谷景，溪山分断七闽天。

夜猿乘月悲霜树，秋石和云泻涧泉。谢守来游几千载，何人能为续佳篇。
昼锦堂·荷叶龟游
宋自逊（宋代）

荷叶龟游，庭皋鹤舞，应是秋满淮涯。昨夜将星明处，彷佛峨眉。干戈已净银河淡，尘沙不动翠烟微。邦人道，半月中秋，当歌不饮何为。谁知心事远，但感慨登临，白羽频挥。恨不明朝出塞，猎猎旌旗。文南一失澶渊劲，夔门三箭武关奇。挑灯看，龙吼传家旧剑，曾斩吴曦。
清辉殿双头牡丹
宋庠（宋代）

禁籞含晖地，春英浥露天。万柯蒸协气，双蘤应祥篇。

傃日香弥蒸，乘风艳欲然。联葩宸屋外，交影帝觞前。

咏掩华跗秀，名均紫脱妍。朝緌歌茂贶，声冠亿斯年。
满江红 杨花
陈策（宋代）

倦绣人闲，恨春去、浅颦轻掠。章台路，雪黏飞燕，带芹穿幕。

委地身如游子倦，随风命似佳人薄。叹此花、飞后更无花，情怀恶。

心下事，谁堪托。怜老大，伤飘泊。把前回离恨，暗中描摸。

又趁扁舟低欲去，可怜世事今非昨。看等闲、飞过女墙来，秋千索。
宿村舍
石介（宋代）

去去都城远，萧萧村落秋，
饥鸱啄死鹿，鸣犊随孳牛。
转徒多空屋，荒榛有乱丘。
狐猩竞恐怖，雀鼠仍啁啾。
鬼火时明灭，旋风乍卷收。
吾心不吐茹，忠信待奸仇。
招隐操 反招隐
朱熹（宋代）

南山之中桂树秋，风云冥濛。下有寒栖老翁，木食涧饮迷春冬。

此间此乐，优游渺何穷。我爱阳林，春葩昼红。我爱阴崖，寒泉夜淙。

竹柏含烟悄青葱。徐行发清商，安坐抚枯桐。不问箪瓢屡空，但抱明月甘长终。

人间虽乐，此心与谁同。
荆州十首
苏轼（宋代）

游人出三峡，楚地尽平川。
北客随南贾，吴樯间蜀船。
江侵平野随，风卷白沙旋。
欲问兴亡意，重城自古坚。
南方旧战国，惨澹意犹存。
慷慨因刘表，凄凉为屈原。
废城犹带井，古姓聚成村。
亦解观形胜，升平不敢论。
楚地阔无边，苍茫万顷连。
耕牛未尝汗，投种去如捐。
农事谁当劝，民愚亦可怜。
平生事游惰，那得怨凶年。
朱槛城东角，高王此望沙。
江山非一国，烽火畏三巴。
战骨沦秋草，危楼倚随霞。
百年豪杰尽，扰扰见鱼虾。
沙头烟漠漠，来往厌喧卑。
野市分獐闹，官帆过渡迟。
游人多问卜，伧叟尽携龟。
日暮江天静，无人唱楚辞。
太守王夫子，山东老俊髦。
壮年闻猛烈，白首见雄豪。
食雁君应厌，驱车我正劳。
中书有安石，慎勿赋离骚。
残腊多风雪，荆人重岁时。
客心何草草，里巷自嬉嬉。
爆竹惊邻鬼，驱傩逐小儿。
故人应念我，相望各天涯。
江水深成窟，潜鱼大似犀。
赤鳞如琥珀，老枕胜玻璃。
上客举雕俎，佳人摇翠篦。
登疱更作器，何以免屠刲。
北雁来南国，依依似旅人。
纵横遭折翼，感恻为沾巾。
平日谁能挹，高飞不可驯。
故人持赠我，三嗅若为珍。
柳门京国道，驱马及春阳。
野火烧枯草，东风动绿芒。
北行运许邓，南去极衡湘。
楚境横天下，怀王信弱王。
社日城南山作
戴表元（宋代）

社日年年雨，江花处处春。
渐成垂白老，不见踏青人。
榆柳边声杂，龙蛇岁事新。
端来近城郭，犹自厌风尘。
徵招 三山簃校碑图，为敷龛谱，石帚
姚华（清代）

中郎析字闻𦺅臼，辞成几多辛苦。翠墨影精灵，只沈沈千楮。

物缘随好聚。耐寻觅、烛烧茶煮。万事全抛，十行俱下，访来寰宇。

野馆憩诗心，重门闭、毡余瘦烟堪语。眼际石华，应也青藜煜吐。

却须词笔谱。检欧剩赵残教补。指图里、一榻寻君，细细量钗股。
鹧鸪天
陈三聘（宋代）

酒晕从教上脸丹。春愁何事点眉山。都将别后深深意，且向尊眉细细看。

多少恨，说应难。粉巾空染泪斓斑。炉猊筝雁长闲却，明月楼心夜正寒。
寄舍弟二首 其一
李新（宋代）

周三千界贫无敌，垂四十年痴有名。不怕贵人讥巧宦，但教穷鬼笑难兄。

异乡置酒能招客，晓梦还家莫计程。起写新诗归寄汝，尚馀山月过窗明。
送鄞宰王殿丞
梅尧臣（宋代）

君行问埼鲒，殊物可讲解。
一寸明月腹，中有小碧蟹。
生意各臑臑，黔角容夬夬。
愿言宽赋刑，越俗久疲惫。
行歌亭
释道潜（宋代）

自古山林浪得名，欲要人爵谩逃形。唯馀滍上行歌者，独免移文勒户庭。
自赞 其二
释如净（宋代）

突出娑婆世界，一枚真个村头。行脚都无用处，推倒只好做牛。

钉双角，插条尾，绿杨芳草春风里。可杀有力会耕田，卖与阎王还饭钱。

不然掣电几先吃，痛拳无明业识幢。竖起漫天黑，一句不相当。

拳头飞霹雳，咦，老婆心切血滴滴。
答友人
唐之淳（明代）

峄阳之山看孤桐，昔来春初今暮冬。天寒日薄河水冻，圯下不暮黄石公。

州城之南古儒宫，老屋数间围破墉。入门穹碑立四五，石黑字青苔藓红。

中有一士瑰而颙，问之姓名无极翁。自言少壮取科甲，明光奏赋声摩空。

运移世改双鬓秃，寄食齐鲁如萍蓬。见我揖我邀我坐，示我新词兼古风。

读之琅然合音度，如列牺象鸣笙镛。乍疑渊源泻江汉，浩浩万里来朝宗。

又惊百卉兢春媚，秀者杰出惟孤松。赠我雄文更奇绝，组织经史成山龙。

俄然谓我古作者，愧我所得非所蒙。是日积雪明远峰，夕霞照作青芙蓉。

空庭马嘶客当去，邻壁鸡啼人晓舂。子坐皋比咏芹藻，我走南北如宾鸿。

区区聚散何足恤，独有道义能初终。酬子短歌歌未工，冻墨著纸书秋虫。

城南有酒薄如水，与子一醉三千钟，下视粗俗犹盲聋。
费子范以予铭其父墓持锦物相饷尽归之姑留洮
晁公溯（宋代）

讼牒装怀尘满胸，少无笔力老尤慵。
洮州绿石堪为砺，聊与衰翁淬笔锋。
浪淘沙
杜安世（宋代）

帘外微风。云雨回踪。银釭烬冷锦帏中。枕上深盟，年少心事，陡顿成空。

岭外白头翁。到没由逢。一床鸳被叠香红。明月满庭花似绣，闷不见虫虫。
斋居阅东坡定惠院诗次韵遣兴
陆釴（明代）

前岁青绫卧玉堂，今年桦烛春坊夜。
美景良朋往事中，清香宴寝疏帘下。
天空月白久不寐，雪重枝高坐闻泻。
门外材官护卫严，城头乌尾依栖亚。
新春人事懒不出，斋阁诗情谁复借。
归扇玉帛未足夸，抚景丰穰端可谢。
天王垂诚在竹宫，齐民望驾窥茅舍。
促办谁催入夜齑，大烹已压官槽蔗。
出陪正怯病躯免，宣劝还思巨觥怕。
贪荣恋宠不知极，官谤纷纷得无骂？
用陈和你太博韵题江州高远亭四首
袁说友（宋代）

浔阳名郡敢言支，最近江山左右之。
松盖前倾浑似故，诗兵捷出愈称奇。
案头朱墨无多事，亭面东风足四时。
相与平分剩遗爱，未饶白傅去时思。
对瓶花独酌
黄公度（宋代）

红红白白两铜瓶，软饱相看眼倍明。
脔肉自能知鼎味，底寻酒海与花城。
永遇乐 与登州安闲散人二首
王哲（金朝）

位妆变，乡取瑞，性分朗。满心中，端布政，理尤清爽。凡五马，他辅弼，性感恩舒畅。身处、安闲散神，搜寻道家珍藏。因好讨，光明射，里真丹有况。户长烧，门频溉，得堪依仗。生须要，男交会，下且休貌状。时间、方面了了，待为宰相。
沈约
姜特立（宋代）

怀情既不尽，谥隐亦何疑。
截舌帝其怒，在天灵可欺。
正月初七日如江西以畏饮辞吴式贤宅宿向果市
方回（元代）

残雪西郊路，依稀已似春。
初程何必远，相识况如亲。
久远交宜淡，沉绵饮戒醇。
故辞情话龙，拟便稳眠身。
贩旅骈荒店，蛮音酗近邻。
霰穿疏瓦乱，风掠破巾频。
倦马喷醒嚏。顽鸡绝冻呻。
谩夸为客惯，却忆在家贫。
老妪言堪取，诸即意勿嗔。
近来军过后，少有早行人。
峡山寺
朱士赞（明代）

昨夜祥光耀碧台，仙风拂拂自蓬莱。波涛忽谩兼天涌，击楫中流首重回。
重到毓村宅有感
白居易（唐代）

欲入中门泪满巾，庭花无主两回春。

轩窗帘幕皆依旧，只是堂前欠一人。
五无吟六首 其三
唐朝（元代）

山中古木老槎牙，几度逢春不放花。清庙栋梁奚足取，霜枝雪干漫矜誇。
古断肠曲三十首
周端臣（宋代）

裛裛罗巾泪粉光，绿琴哀怨调凄凉。
芳容自觉随风老，落尽桃花暗断肠。
蛩声
傅均（清代）

蛩声何切切，不断花深处。夜半寂无人，残月在高树。
黄香梅
程公许（宋代）

缃枝涤露最鲜明，琼佩归来带宿酲。
莫向人间强分别，一般品职列三清。
戏唐仁烈（一作岁日先把屠苏酒戏唐仁烈）
裴夷直（唐代）

自知年几偏应少，先把屠苏不让春。

倘更数年逢此日，还应惆怅羡他人。
赋得禁苑迁莺
韩日缵（明代）

太液朝光宫树深，翩翩黄鸟弄春阴。间关择木窥垂柳，睍睆迁春借上林。

露重花边飞暂歇，风恬堤上响还沈。初阳桃李纷如许，怕趁东风逐野禽。
夜兴
李流谦（宋代）

疲筋弱骨畏歊蒸，颇欲清言濯肺膺。
风乱飞萤光细碎，露团幽篠醉懵腾。
只应爱月痴犹在，更觉憎蚊忿未懲。
竹屋纸窗风雨夜，几时书册近青灯。
题萍乡何叔万云山
戴复古（宋代）

拄杖穿云去，一坡仍一坡。
地高山不峻，花少竹还多。
家近登临便，人贤气味和。
能诗老姚合，朝夕共吟哦。
晨兴春冷
宋庠（宋代）

玉骨临风怯，华钉恨带宽。
冻醪催卯醉，小雪造春寒。
锦瑟弦声润，山炉蕙炷乾。
良辰他日意，慎勿怨花残。
书生叹
陆游（宋代）

君不见城中小儿计不疏，卖浆卖饼活有余，夜归无事唤俦侣，卖倒往往眠街衢。
又不见垄头男子手把鉏，丁字不识称农夫，筋力虽劳忧患少，春秋社饮常欢娱。
可怜秀才最误计，一生衣食囊中书，声名才出众毁集，中道不复能他图，抱书饿死在空谷，人虽可罪汝亦愚。
呜呼，人虽可罪汝亦愚，曼倩岂即贤侏儒！
寄沈同斋
刘珏（明代）

药栏花径断红尘，坐阅升平五十春。
絸纸有书皆晋体，锦囊无十不唐人。
新图写就多酬客，美酒沽来只奉亲。
昨夜天涯忆君梦，西风吹过楚江滨。
郊庙歌辞。享太庙乐章。歆和
佚名（唐代）

崇禋已备，粢盛聿修。洁诚斯展，钟石方遒。
题徐赞府不负堂
方回（元代）

官无大小各分忧，可但专为七尺谋。
说着此身便非是，寄声多谢薛嘉州。
郡名诗呈吕元钧五首 其五
孔平仲（宋代）

吕公杞梓材，自是栋梁质。岷山岩谷邃，蜀锦机杼密。

含章同豹隐，荣进异蠖屈。兴起自艰微，败席代门荜。

扬庭挺科两，许国操心一。理财务廉约，持宪从宽佚。

言动肃以舒，丝纶蔚成帙。琐围使辽土，政府论仪物。

陈郡剖侯封，潞郊纾守绂。今栖重湖外，久矣齐得失。

高吟贻华莞，静鼓云和瑟。知音旷寰宇，自养融心骨。

冥鸿难遂去，塞马有归日。会见促召还，忻欢投枣栗。
听周大师琴
李觏（宋代）

已解琴中意，更加弦上声。他人郑卫杂，此手鬼神惊。

深夜众籁息，寒天孤月明。四邻应得睡，浊酒且同倾。
为杭州日送客舟中
唐询（宋代）

山雨霏微不满空，画船来往疾轻鸿。
谁知独卧珠簾裹，一榻无尘四面风。
恭祀泰陵礼毕将回銮徘徊增慕载咏三章 其二
弘历（清代）

感切忌辰逢岁忌，泪乾悲已更馀悲。山苍云白秋林紫，正忆西园泣血时。
路西田舍示虞孙小诗二十四首 其十四
李之仪（宋代）

雨后西风日日颠，重裘犹自觉轻单。春寒秋热江南候，四月如何尚有寒。
山礬花
董嗣杲（宋代）

万花开遍郑花明，风堕纖纖萼频□。
小白挼香传七里，繁英筛雪饯三春。
无言甘作凌波弟，有意端凝老子身。
叶染嫩黄成色易，苔阶积糁总归尘。
安乐窝吟 其一
何梦桂（宋代）

安乐山前安乐窝，问君安乐意如何。黄粱饭饱葵根滑，山北山南听牧歌。
如梦令·大道无名无说
谭处端（元代）

大道无名无说。休恁谩生分别。火灭与烟消，便是良辰佳节。宜拙。宜拙。认取春花秋月。
重游青原回涂过清都台和坡韵
刘诜（元代）

门外江流万里东，青山曾识老仙翁。百年客鬓东风里，两岸人仙落日中。

蜡屐平生须几到，桃花前度有谁同？文章随意成千古，草树荒荒老屋空。
杭州杂诗和林石田
汪元量（宋代）

一春云羃羃，三月雨淋淋。
鱼菜不归市，莺花空满林。
人行官巷口，军簇御街心。
老子猖狂甚，犹歌梁甫吟。
翻袜庵夜坐闻雨
范成大（宋代）

閒门冷落静无哗，小阁帘帏密自遮。日晚课程丹灶火，夜深光景佛灯花。

人生宁有病连岁，身世略如僧在家。步屧寻春非老伴，任教风雨唤雷车。
明妃曲与宜春龙旂馀杭吴植真定魏岩分题并赋
郭钰（元代）

女无妍丑，入宫见妒。纵使色倾城，不如嫁乡土。承恩初驾七香车，岂知今日马上弹琵琶。

毡车飞白雪，茸帽吹黄沙。不恨君王弃我天之涯，却恨父母嫁我天王家。

自入宫门一回首，蔷薇香消缕金袖。泪痕长伴守宫红，误人何待毛延寿。

将心寄语后代人，贫贱关天不系身。陇头万一无青草，埋没风沙空苦辛。
波斯岩
林岊（宋代）

何物波斯有此岩，岩前央后著深潭。
双猊顾母鱼鳞脊，峙阙迎深玉笋簪。
立塑崩崖天入牖，垂缨宝盖佛留龛。
使君劝课亲来此，谩与邦人父老谈。
八月十五夜赠张功曹
韩愈（唐代）

纤云四卷天无河，清风吹空月舒波。
沙平水息声影绝，一杯相属君当歌。
君歌声酸辞且苦，不能听终泪如雨。
洞庭连天九疑高，蛟龙出没猩鼯号。
十生九死到官所，幽居默默如藏逃。
下床畏蛇食畏药，海气湿蛰熏腥臊。
昨者州前捶大鼓，嗣皇继圣登夔皋。
赦书一日行万里，罪从大辟皆除死。
迁者追回流者还，涤瑕荡垢清朝班。
州家申名使家抑，坎轲只得移荆蛮。
判司卑官不堪说，未免捶楚尘埃间。
同时辈流多上道，天路幽险难追攀。
君歌且休听我歌，我歌今与君殊科。
一年明月今宵多，人生由命非由他。
有酒不饮奈明何。
送赵节推沿檄还乡
慕容彦逢（宋代）

蚕月舒以长，麦天和更清。初荷吐香芽，新蒲生紫英。

济济幕中客，眉间黄生明。膏车指乡国，言归奉寿觥。

上堂拜嘉庆，喜雨沦飞甍。斑衣学古戏，芳兰逗春荣。

世态今犹昔，万绪水火争。奔驰浪自苦，心胸沸庖烹。

贤哉吾景崇，养志轻利名。效官求便郡，晨暮请安平。

兹行天所佳，祥烟送晓征。要当感星聚，岂徒资月评。
重挽周以言二首 其一
皇甫汸（明代）

委化同桑户，嗟来吊寝门。迷途非敏梦，顾影似嵇魂。

穗帐风偏瑟，松丘日易昏。平生金药秘，无复枕中存。
访杨伯子监丞自白沙问路而去
戴复古（宋代）

朝市风波地，乾坤渔猎场。
生民日憔悴，吾道亦凄凉。
龙不为霖出，凤于何处藏。
群鸦争晚噪，一意送斜阳。
贺杨东山休致
高翥（宋代）

莫言纳禄寻常事，试读唐人梦谒赋。
骑驴径上东山椒，九州四海风萧萧。
大瓢贮云杓斟月，却跨阴崖听冰柝。
松萝影薄寒花妍，白鸥飞来亦欣然。
题剑门驿壁
顾贽（清代）

不系萍踪任往还，偶然西蜀踏千山。山川磊落云天迥，风雪骑驴出剑关。
迎春日舟中宴坐限韵
袁宏道（明代）

妖靓乐芒神，荆俗乃不典。缩头乱牍中，通身如藏茧。

面窗理瓶梅，幽香度前艑。野心似绿梯，一夜遍春畎。

劲风破长云，飞片落如剪。霜管刻春容，铁心寄婉娈。

信手抹溪藤，霞舒而云卷。生俟山翠浓，青天策疲蹇。

花草与翎虫，作意为敷演。梦里题玉泉，枕上百回辗。
元日 其五
邹浩（宋代）

寒雪欻随残臈尽，暖风端逐早春回。人间无数芳菲眼，会见乾坤特地开。
百字令 题余尧衢倦知山庐图
朱祖谋（清代）

角巾投老，依然是、抟控人生骨肉。造化小儿空簸弄，随分寻得归宿。

老层三椽，良田二顷，高卧清湘曲。荒湾织屦，老仙来伴幽独。

谁道倦羽安巢，惊尘连海，哀郢歌相续。多难万方同一概，目断乡园松菊。

故国青山，沧洲白发，归梦愁成斛。何年畏垒，大穰珍重遗祝。
击磬老人
王昌龄（唐代）

双峰褐衣久，一磬白眉长。
谁识野人意，徒看春草芳。
游七星岩
尹瑾（明代）

石室悬空翠色来，星连北斗映天开。丹梯倒缀藤萝引，绛节高临日月回。

湖上晴霞浮岛屿，洞中紫竹隐楼台。瑶芝满地随行步，徙倚长松数举杯。
重过扬州旧宅 其二
骆绮兰（清代）

曾将妆阁作诗坛，每日联吟到夜阑。十二年前题壁句，一时和泪拂尘看。
次韵张衡父冬夕书事
赵鼎臣（宋代）

横笛休吹且当挝，幽人梦短不禁茶。风琴不鼓自成曲，雪蕊无禁犹是花。

瑚琏少时轻子贡，鹪鹩此日慕张华。劳生正是南飞雁，秋去春来讵有涯。
端午日伏蒙内侍赐晨服
杨巨源（唐代）

彩缕纤仍丽，凌风卷复开。方应五日至，应自九天来。

在笥清光发，当轩暑气回。遥知及时节，刀尺火云催。
义师院丛竹
郭长倩（金朝）

南轩移植自西坛，瘦玉亭亭十数竿。得法未应输老柏，植根兼得近幽兰。

虽无秾艳包春色，自许贞心老岁寒。百草千花尽零落，请君来向此中看。
山中书事
赵鼎（宋代）

心远身闲眼界清，潇然回首万缘轻。更将满耳是非语，换作松风溪水声。
句
杨郁伯（唐代）

帘前对酒闲无事，待得分明似镜时。
玄珠歌 其二十九
张果（唐代）

因师指动日光随，解把玄珠化羽衣。功满得成天上道，未登云路没人知。
大衍易吟四十首 其二十六
方回（元代）

习坎德天险，重离文日新。明内始照外，亨心方发身。
金盏倒垂莲（牡丹）
曹勋（宋代）

谷雨初晴，对晓霞乍敛，暖风凝露。翠云低映，捧花王留住。满阑嫩红贵紫，道尽得、韶光分付。禁御浩荡，天香巧随天步。

群仙倚春似语。遮丽日、更著轻罗深护。半开微吐，隐非烟非雾。正宜夜阑秉烛，况更有、姚黄娇妒。徘徊纵赏，任放濛濛柳絮。
阳江道中
吴国伦（明代）

白骨平丘陇，非关地不毛。
炊烟百里外，戍堞数峰高。
处处闻蛮鼓，时时揽佩刀。
暮穿乌石径，草树亦腥臊。
答盛汉臣
邵宝（明代）

不见希斋翁，门人见水石。别我十年馀，新诗慰春夕。

高空蔼晴十，君才似张籍。又如帆风江，千里指南极。

山中有流泉，曲处堪布席。一杯欲共君，古风久寥寂。
秦中岁晏马舍人宅宴集
储光羲（唐代）

冬暮久无乐，西行至长安。故人处东第，清夜多新欢。

广庭竹阴静，华池月色寒。知音尽词客，方见交情难。
偈颂二十五首
释道璨（宋代）

无蒲团禅板与诸人厮睚，无金圈栗蓬与诸人吞吐。
水清月分明，云散山呈露。
山僧结夏来，赢得紧闭户。
君道篇
胡奎（元代）

夸娥莫移山，精卫莫填海。天作高山与海深，黄河一清圣人在。

圣人有道津梁通，千门万户皆春风。岂不闻越裳重译贡白雉，万国归之若流水。
念奴娇（至金陵）
陈亮（宋代）

江南春色，算来是、多少胜游清赏。妖冶廉纤，只做得，飞鸟向人偎傍。地＿天开，精神朗慧，到底还京样。人家小语，一声声近清唱。

因念旧日山城，个人如画，已作中州想。邓禹笑人无限也，冷落不堪惆怅。秋水双明，高山一弄，著我些悲壮。南徐好住，片帆有分来往。
自鸣山
洪迈（宋代）

文安陆子幽栖日，张氏诸贤尽执经。
自昔衣完仪里闬，至今诗执擅家庭。
岩阴夏阁风泉白，溪曲春畴雨稻青。
天上真人蹑岛凫舄，移文休勒此山名。
代书送橘沈临江
赵蕃（宋代）

谁贻新橘两筠笼，尚带霜林错落红。
转送清江供寿酒，草书因病废匆匆。
徵招调中腔
王安中（宋代）

红云茜雾笼金阙。圣运叶、星虹佳节。紫禁晓风馥天香，奏九韶、帝心悦。
瑶阶万岁蟠桃结。睿算永、壶天风月。日观几时六龙来，金缕玉牒告功业。
瀛洲行
赵汝燧（宋代）

神山鼎峙沧海东，瑶池翠水环银宫。朝霞夕霏自今古，飙车羽轮何憧憧。

文馆岧峣霄汉立，群贤飞佩翔鹓鸿。人间风日总不到，逍遥宛在神山中。

苕溪闽山两仙伯，双槎贯月凌溟濛。分光东壁笔摛锦，携手西昆气垂虹。

承明厌直江湖去，回首云雾迷方蓬。风萍既散俄复聚，赤帷朱轓巧相逢。

旧游共说横秋下，城隅胜槩髣髴同。寓意瀛洲规小筑，轩楹突兀浮青红。

弱水休论三万里，玉楼未羡十二重。洞门无锁棠阴昼，太华吹香藕花风。

夜藜吐耀来太乙，旨酒共饮烦壶公。临汝自昔号仙窟，左有灵谷右峨蜂。

浮丘老翁跨白鹤，魏坛元君携青童。欣闻琼宙出金柅，往往挽袂来相从。

祇恐济世缘未了，一麾一节难久容。九天丹凤衔双诏，脩门并辔摇冬珑。

不但十八学士同步武，风云廊庙两两登夔龙。共办霖雨舟楫功，他年相与骑鲸追乔松。
青玉案（重游葵园）
吴文英（宋代）

东风客雁溪边道。带春去、随春到。认得踏青香径小。伤高怀远，乱云深处，目断湖山杳。

梅花似惜行人老。不忍轻飞送残照。一曲秦娥春态少。幽香谁采，旧寒犹在，归梦啼莺晓。
道中题梅
李处权（宋代）

山家梅树出疏篱，好客殷勤折一枝。
直是老来风味薄，而今相遇可无诗。
句
史文昌（宋代）

闲云尽日相随逐，只有朱云挽不来。
独游塘头五首
方回（元代）

纳谒心全懒，紬书眼倍昏。
偶思行药圃，独往叩柴门。
湿岸凫梳羽，颓塍枣露根。
元来好诗句，只在数家村。
袭美先辈以龟蒙所献五百言既蒙见和复示荣唱…用伸酬谢
陆龟蒙（唐代）

洪范分九畴，转成天下规。河图孕八卦，焕作玄中奇。

先开否臧源，次筑经纬基。粤若鲁圣出，正当周德衰。

越疆必载质，历国将扶危。诸侯恣崛强，王室方陵迟。

歌凤时不偶，获麟心益悲。始嗟吾道穷，竟使空言垂。

首赞五十易，又删三百诗。遂令篇籍光，可并日月姿。

向非笔削功，未必无瑕疵。迨至夫子没，微言散如枝。

所宗既不同，所得亦异宜。名法在深刻，虚玄至希夷。

自从战伐来，一派纵横驰。寒谷生艳木，沸潭结流澌。

惊奔失壮士，好恶随纤儿。嬴氏并六合，势尊丞相斯。

加于挟书律，尽取坑焚之。南勒会稽颂，北恢胡亥阺.

犹怀遍巡狩，不暇亲维持。及汉文景后，鸿生方dr摫。

簸扬尧舜风，反作三代吹。飘飖四百载，左右为藩篱。

邺下曹父子，猎贤甚熊罴。发论若霞驳，裁诗如锦摛。

徐王应刘辈，头角咸相衰。或有妙绝赏，或为独步推。

或许润色美，或嫌诋诃痴。倏以中利病，且非混醇醨.

雅当乎魏文，丽矣哉陈思。不肯少选妄，恐贻后世嗤。

吾祖仗才力，革车蒙虎皮。手持一白旄，直向文场麾。

轻若脱钳釱，豁如抽扊扅。精钢不足利，騕褭何劳追。

大可罩山岳，微堪析毫厘。十体免负赘，百家咸起痿。

争入鬼神奥，不容天地私。一篇迈华藻，万古无孑遗。

刻鹄尚未已，雕龙奋而为。刘生吐英辩，上下穷高卑。

下臻宋与齐，上指轩从羲。岂但标八索，殆将包两仪。

人谣洞野老，骚怨明湘累。立本以致诘，驱宏来抵隵.

清如朔雪严，缓若春烟羸。或欲开户牖，或将饰缨緌.

虽非倚天剑，亦是囊中锥。皆由内史意，致得东莞词。

梁元尽索虏，后主终亡隋。哀音但浮脆，岂望分雄雌。

吾唐揖让初，陛列森咎夔。作颂媲吉甫，直言过祖伊。

明皇践中日，墨客肩参差。岳净秀擢削，海寒光陆离。

皆能取穴凤，尽拟乘云螭。迩来二十祀，俊造相追随。

余生落其下，亦值文明时。少小不好弄，逡巡奉弓箕。

虽然苦贫贱，未省亲嚅ev.秋倚抱风桂，晓烹承露葵。

穷年只败袍，积日无晨炊。远访卖药客，闲寻捕鱼师。

归来蠹编上，得以含情窥。抗韵吟比雅，覃思念棿摛。

因知昭明前，剖石呈清琪。又嗟昭明后，败叶埋芳蕤。

纵有月旦评，未能天下知。徒为强貔豹，不免参狐狸。

谁蹇行地足，谁抽刺天鬐.谁作河畔草，谁为洞中芝。

谁若灵囿鹿，谁犹清庙牺。谁轻如鸿毛，谁密如凝脂。

谁比蜀严静，谁方巴賨赀。谁能钓抃鳌，谁能灼神龟。

谁背如水火，谁同若埙篪。谁可作梁栋，谁敢驱谷蠡。

用此常不快，无人动交铍。空消病里骨，枉白愁中髭。

鹿门先生才，大小无不怡。就彼六籍内，说诗直解颐。

顾我迷未远，开怀溃其疑。初开凿本源，渐乃疏旁支。

邃古派泛滥，皇朝光赫曦。揣摩是非际，一一如襟期。

李杜气不易，孟陈节难移。信知君子言，可并神明蓍。

枯腐尚求律，膏肓犹谒医。况将太牢味，见啖逋悬饥。

今来置家地，正枕吴江湄。饵薄钩不曲，跫然守空坻。

嘿坐无影响，唯君款茅茨。抽书乱签帙，酌茗烦瓯栖.

或伴补缺砌，或偕诣荒祠。孤筇倚烟蔓，细木横风漪。

触雨妨扉屦，临流泥江蓠。既狎野人调，甘为豪士訾。

不敢负建鼓，唯忧掉降旗。希君念馀勇，挽袖登文陴。
春寒早朝
杨万里（宋代）

十载江湖今又归，朝鸡不许夙兴迟。每闻扑鹿初鸣处，正是䰒松好睡时。

病眼生憎红蜡烛，晓光未到碧桃枝。谁能马上追前梦，坐待金门放玉𥫽。
送晁舅翁子应过宁乡谒令李思求
赵蕃（宋代）

藉藉沩山寺，堂堂忠献坟。
幽光发泉石，义气惨风云。
文舅雅能赋，令君深发好。
悬知契谈麈，不待对炉熏。
寒食礼先师真五首 其三
释清远（宋代）

前人说法后人听，由来两个总无情。祇缘口耳都相似，所以流通道自成。
宫词 其八十八
花蕊夫人徐氏（唐代）

月头支给买花钱，满殿宫人近数千。遇著唱名多不语，含羞走过御床前。
读元次山舂陵贼退二诗有作
袁梓贵（清代）

漫叟儒者官，嗟官贼不如。贼民虽在官，异哉更在儒。

官本他乡人，爬搜幸终疏。儒实我族类，反噬完肤无。

借问腐体疮，何如附骨疽。公然闯庭场，罟擭陷阱俱。

儒形盗官势，官气官眉须。哼尔诸缙耆，我前当嗫嚅。

我虽尔等夷，我与官为徒。嘻尔城狐鼠，无烦尔追呼。

乞尔为蛩蛩，吾钭为巨虚。嗟尔漏网凶，亲援亟苞苴。

翼卵我有权，安归虐同闾。咄尔身家民，来来勿趑趄。

勿言桑梓情，肤虱食在肤。勿言创痍伤，肉尽骨尚粗。

贼剥尔九百，我不当千蚨。此外纷穷黎，贼虽不尔荼。

我将竭泽取，集瘠能成腴。尚有群儒酸，橐笔来于于。

勿曰同类为，齑黄当金输。我橐尚无底，实中需金珠。

我膳薄双鸡，备物需疱厨。我党私百千，虚屯需禄糈。

矧不厚所敛，何物为官谀。谁欤者违言，视此官牒符。

下言乡井卫，上言军国需。公名快私虐，良法供奸渔。

症结邪勿攻，更剥元气虚。死自病者受，医禄日获余。

长官知未知，道已民气舒。不然胡乐输，乐输群贤劬。

何以谢群贤，畀尔斧钺鈇。日括脑肺肝，膏华饰田庐。

日饱髓血脂，光泽丰腰躯。峨峨复峨峨，形虎而骨狐。

堂庑坐驵侩，衣冠纷隶胥。岂无旧兰蕙，一朝化茅茹。

或方吓凤皇，或且歌卬须。谁能绝人命，以作时世趋。

大笑行出门，灵均方卜居。即持漫叟竿，归钓湍江鱼。

纷纷投饵来，既得复弃诸。含情语阳鱎，恐无食汝余。
中秋前二日访章别驾名园听琴
林大春（明代）

南海梧桐飘昨夜，西园物色近中秋。长廊翠拥金城入，曲槛光生宝镜浮。

门径几回惊客到，笑谈千古讶天游。薰风忽奏虞庭曲，时见鸾凰下九州。
再用韵怀钱塘旧游
袁华（明代）

忆昔南游浙水阳，越山青映吴山长。青鞋皂帽紫筇竹，跻跋鸟山登羊肠。

葛翁岭下丹井冷，西子湖边花草香。螭头画舫载歌舞，醉归零露何瀼瀼。

幻仙时居灵石坞，清斋远致霜前姜。酒阑嘻笑即挥洒，笔陈酣鏖文艺场。

骑䲔上天虽不返，潜德百世犹流芳。柳洲数过拾遗宅，绕屋清泉甘若肪。

湖南宪幕官不调，一别四见秋风凉。顾瞻停云动遐思，落落端如参与商。

欲谋斗酒恣欢谑，感念死生安忍当。山阴狂客老更狂，舟楫欲来山里妨。

黄尘闇天尚格斗，岛夷峒蛮相夺戕。可怜杀戮到鸡狗，今我不乐心孔伤。

兴亡治乱固有数，流毒国内谁遗殃。眼中之人美无度，安得放浪来江乡。

时维清和白日永，溪毛采掇供壶觞。并游英俊屡入梦，梦觉明月流空床。

但当痛饮醒复醉，驩乐悲哀俱两忘。
清晨谣
曹勋（宋代）

通夕袌寒衾，冥冥暗风雨。披衣待平明，起履步庭芜。

遥遥望扶桑，延目上洲渚。阴风驱层云，屯积亘山阜。

草木缠凄悲，杲日霾天步。林鸟杂乱飞，修涂限商贾。

松竹互摧折，鸱鸮肆翔舞。四海扬惊涛，鲸鲵竟吞吐。

谁云天地宽，宛足隘环堵。殊乖夙昔心，块坐阒无语。

迟迟览衿带，栉沐正冠屦。姑以勤余生，疏剔治园圃。

清晨劳寤歌，无乃思汤武。
题洋菊四十四种 其三 绶带紫
弘历（清代）

风前袅长茎，轩然霞举意。纡紫虽殊途，拖金本一致。
诸公和渊明止酒诗因同赋
陈与义（宋代）

爱河漂一世，既溺不能止。
不如淡生活，吟诗北窗里。
肺肝亦何淡，困此毛锥子。
不如友麯生，是子差可喜。
三杯取径醉，万绪散莫起。
奈何刘伶妇，苦语见料理。
不如一觉睡，浩然忘彼己。
三十六策中，此策信高矣。
政使江变酒，誓不涉其涘。
尚须学王通，艺黍供祭祀。
冬至孟春孟夏季秋四祀上公摄事七首
佚名（隋代）

礼崇神礼，神监孔明。
牲牲博腯，以炰以烹。
声香蠲洁，品物惟精。
锡以纯嘏，享兹至诚。
和韦开州盛山十二首。流杯渠
张籍（唐代）

渌酒白螺杯，随流去复回。似知人把处，各向面前来。
淳熙三年发皇后册宝十三首
佚名（隋代）

赫赫惟皇，如日之光。
肃肃惟后，如月之常。
礼行一时，明照无疆。
天子莅止，畴敢不庄。
月中观梅
方岳（宋代）

江南地暖得春早，老眼观梅堂草草。
今冬最暖春最迟，忽忆诚斋南海藁。
解道晴暄殊欠寒，城中未有梅花看。
却入山深最寒处，雪照冰溪才一树。
乃知山中人，不受人閒尘。
宁使风饕雪虐寒到骨，转寒转有寒精神。
荒崖之底，野水之滨。
太虚为室天为邻，只有明月情相亲。
一团不冰今夜月，一片不飞今岁雪。
雪意自怕老夫寒，月意宁知老夫拙。
呼上山来强索诗，一花两花春未知。
南枝尽迟迟尽奇，槎牙不要东风吹。
酣晴酿日付桃李，定自不肯君同时。
举杯吞月和花嚼，月自寄胸花不觉。
少焉花亦到胸中，各自去寻诗约莫。
烧香
陆游（宋代）

宝熏清夜起氤氲，寂寂中庭伴月痕。
小斮海沉非弄水，旋开山月取当门。
蜜房割处春方半，花露收时日未暾。
安得故人同晤语，一灯相对看云屯？
为茅峰崇禧主人景架岩赞王肖岩所写喜容
张榘（宋代）

虬髯如云眼如月，胸次毫端一泓雪。
政恐儒冠或误身，尚友虚无老庄列。
松阴泉影绿悠悠，此时此意如何说。
三真跨鹤夜相从，长啸一声山谷裂。
和柳郎中山谷寺翠光亭长韵
张耒（宋代）

山深疑路断，古寺忽开门。
乔木风霜急，荒崖云雨痕。
朝霞明翠风，秋雨濯岚昏。
幽鸟不避客，闲云时入轩。
重萝深更绿，碧涧浅无浑。
宝地黄金布，飞泉白玉喷。
庭闲卧驯鹿，果熟引王孙。
禅静石为室，客迷桃满园。
每悲尘世幻，方信梵王尊。
野实饥堪荐，阳崖冬自温。
便当安寂寞，何事走歊烦。
清梵晨斋启，高松夜枕喧。
逢人休问道，得意已忘言。
直指曹溪路，劳将贝叶翻。
功名叹不偶，岁月去如奔。
久分疏轩冕，宁辞友玃猿。
从容岩客话，粗粝野僧飧。
即是平生乐，心期何日论。
水犀重开
史弥宁（宋代）

不见岩犀整一秋，厌厌对我诉清愁。
公筵余沥何曾见，两度开花只暗投。
喜与韦左丞同入南省，因叙旧以赠之
白居易（唐代）

早年同遇陶钧主，利钝精粗共在熔。金剑淬来长透匣，

铅刀磨尽不成锋。差肩北省惭非据，接武南宫幸再容。

跛鳖虽迟骐骥疾，何妨中路亦相逢。
东轩消海初开劝客酒二首
邵雍（宋代）

春色融融满洛城，莫辞行乐慰平生。
深思闲友开眉笑，重惜梅平照眼明。
况是山翁差好事，可怜芳酒最多情。
此时不向樽前醉，更向何时醉太平。